**Epistolinis rašinys**

Parašyk Tave žavinčiam sportininkui arba sporto pasaulio atstovui

laišką apie tai, ką Tau reiškia Olimpinės žaidynės

Matuizų vidurinė mokykla

Dzūkų g. 2,

Matuizų seniūnija, Varėnos rajonas

Tautvydas Marcinkevičius

Vyras

2000 – 06 -07; 12 metų

710 žodžių

Mokytoja Vilma Pavalkienė

2012

Gerbiamas Benai Gutkauskai!

Aš esu penktos klasės mokinys iš Matuizų vidurinės mokyklos. Norėčiau Tau pasakyti, kad neseniai lietuvių kalbos mokytoja mums pasiūlė parašyti laišką sportininkui, kurio veikla ir sportiniais pasiekimais žavimės. Aišku, visa mūsų klasė, ir berniukai, ir mergaitės, pakvaišę dėl krepšinio. Kad Tu žinotum, Benai, kiek laiškų yra prirašyta Linui Kleizai, Simui Jasaičiui, net Toniui Parkeriui. Tiesa, rašė panelės ir Ričardui Berankiui, nors nė viena lauko teniso nežaidžia, bet, reikėtų suprasti, Berankis gražus vyras. O prieš mano akis kažkodėl ne krepšinio kamuolys dunksi ir ne teniso raketė švytruoja.

Norėčiau Tau prisipažinti, Benai, - turiu didelę svajonę: noriu turėti žirgą ir išmokti taip gerai jodinėti kaip Tu. Aš tiesiog svaigstu žiūrėdamas į arklius ir raitelius. Stebint žirgą, šokantį per kliūtis, man linksta keliai ir stoja širdis. Smagu matyti besiplaikstančius karčius lenktynių ruože, net šiurpuliukai eina per kūną, kai tie dideli gyvūnai grakščiai šoka valsą ir visom keturiom kojom! Aš tik dviem taip gražiai nesugebu. Ir kaip jie jaučia ritmą?!

Tai dabar turbūt supranti, Benai, ką man reiškia Olimpinės žaidynės: galėsiu tiesiog sėdėti ir žiūrėti į žirgus. Iš anksto susirašysiu visų transliuojamų rungtynių laiką ir žiūrėsiu trikovę, dailųjį jojimą, konkūrų varžybas – viską, kas tik bus transliuojama. Viliuosi, kad mūsų šaliai atstovausi ir Tu, ir Alisija Granger. Aš sirgsiu už Jus... Ir, žinai, svajosiu, kad kada nors Lietuvoje vyks Olimpiada. Aš joje dalyvausiu kaip patyręs raitelis. Mudu sveikinsimės paduodami vienas kitam dešinę, arba kaip nors kitaip, nežinau, kaip Jūs, raiteliai, sveikinatės.

Beje, Tu rašei, kad jodinėti pradėjai nuo dvylikos metų. Ir man dabar dvylika! Aš pavarau arklį ir žingine, ir risčia. Geriausias jojimo būdas, be abejonių, šuoliavimas! Tada tai smagumėlis! Kai pasileidžiu, tai ir Matuizų ponios su savo šuniukais, ir bobukės su kauptukais sprunka į šalis! Tik dulka keleliai. Bet žinai, Benai, klasės draugai kolekcionuoja mašinyčių, motociklų modeliukus. Mantas jų turi gal dvidešimt! Dauguma mūsiškių neatitraukia nosių nuo kompiuterinių žaidimų. O mano aistra – arkliai. Praėjusią vasarą pasiskelbiau internetiniame puslapyje, kad perku arklį. Mama apsižiūrėjo - uždraudė. Nupirko man motorolerį. Perlėkiau aš juo Matuizas iš vieno galo į kitą ir šovė kita gera mintis: ,, gal man motorolerį išsikeisti į arklį“? Suprantu, kad išeitų ne kažkoks eržilas, betgi gyvas ir savas. Benai, kiek kainuoja arklys? Aš vis galvoju: tėtis - profesionalus vairuotojas, puikiausiai valdo ir automobilį, ir traktorių, važinėja vilkiku, kurio variklis – 400 arklio galių. Turėtų ir man patikti varikliai? Gal kartais gimiau per vėlai? Benai, o kaip Tu jauteisi tada, kai teko rinktis - kartingai ar žirgai. Ar Tave užplūsdavo panašios mintys? Ar jauteisi kitoks? Olimpinės žaidynės Tau tada irgi kažką reiškė? Ko gero, turėjai savų mylimų sportininkų? Anky van Grunsven tada jau jodinėjo? Ar greit Tavo svajonė pildėsi?

Negaliu sakyti, kad manoji visiškai nesipildo. Arklio, tiesa, aš neturiu, bet mūsų kaimynai Janauskai augina du: Kaštaną ir Birutę, kurią vadinam tiesiog Bira. Ji kokių dešimties metų protinga kumelė, labai draugiška ir atidi žmonėms. Tiesa, įkyrėti jai negalima, įkyruoliams Bira tiesiog atsuka užpakalį, duodama suprasti: nusibodai! O jei ir šito negana, tada krimstels kur minkščiau. Jei jau nori kumelei įtikti, - nešk lauktuvių. Mėgsta morkas, obuolius, cukrų. Visos Matuizos myli Birą, dažnai ji ganosi mokyklos stadione, kai būna tik priekinės kojos supančiotos, bet nerišta. Kumelė pastovi vartuose futbolo žaidėjams, tada visa komanda paskui kamuolį lakstyti gali. Tiesa, tik su viena sąlyga, jei tuo metu Biros nebūna išsivedusi ožka Cibutė ir šuo Reksas. Mat šuo geba atkabinti vartelius, paleisti ožką. Atrisnoję iki kumelės stadione, pasiima ją ir visi trys išeina pavaikščioti. Va tada futbolininkai turi apseiti be Biros. Bet iš tiesų kumelaitė vaikų draugė. Kai šeimininkui Virgiui prinešam morkų, tai susisodina jis mus į dailią brikelę ir vežioja po kaimą. Esam ir šieno vežime dūkę, ir į pusnį žiemą suvirtę. Bira ištveria viską. O kai mamos anksti pavasarį sėja morkas, žino, kad jų turi užaugti ir mūsų arkliams, dabar jau ne tik Birutei, bet ir Kaštanui. Tai jaunasis šeimininko Virgio arkys, kuriam greit bus treji metai. Tai irgi bėras, tik šviesiais karčiais linksmas žirgelis, turintis eržilo kraujo. Šeimininkas ant jo dar nėra sėdėjęs, mat Kaštanas per jaunas. Maža to – išdykęs, paikas, todėl ir mums lipti draudžia.

Aišku, su šiais arkliais olimpiadose nepadalyvausi. Bet jie man padeda svajonėse turėti tokį gyvenimą, kokio norėčiau iš tiesų. Sėkmės Tau, Benai, Londone! Aš į Tave žiūrėsiu, Tave matysiu, už Tave sirgsiu ir šauksiu. Kad arklio pasagėlė Tau pergalę neštų! Iki.

Tautvydas